Document ID: 32012D0385

DEĊIŻJONI TA’ IMPLIMENTAZZJONI TAL-KUMMISSJONI
tat-12 ta’ Lulju 2012
li temenda d-Deċiżjoni 2009/12/KE li tawtorizza metodi għall-klassifikazzjoni tal-karkassi tal-majjali fid-Danimarka
(notifikata bid-dokument numru C(2012) 4712)
(It-test bid-Daniż biss huwa awtentiku)
(2012/385/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u partikolarment l-Artikolu 43(m), flimkien mal-Artikolu 4 tiegħu,
Billi:
(1)
Permezz tad-Deċiżjoni tal-Kummissjoni 2009/12/KE (2), ġie awtorizzat l-użu ta’ sitt metodi għall-klassifikazzjoni tal-karkassi tal-majjali fid-Danimarka.
(2)
Id-Danimarka stqarret li l-iżvilupp tat-tagħmir awtomatiku, AutoFom, f’verżjoni msejħa “verżjoni III” jiffavorixxi l-użu u l-kalibrazzjoni tiegħu mmirati lejn il-biċċeriji Daniżi. Għaldaqstant jinħtieġ li tinkiseb il-formula għal dan il-metodu ġdid.
(3)
Id-Danimarka talbet lill-Kummissjoni biex tawtorizza dan il-metodu ġdid għal klassifikazzjoni tal-karkassi tal-majjali fit-territorju tagħha u ppreżentat deskrizzjoni dettaljata tal-prova tad-dissezzjoni li tindika l-prinċipji li fuqhom huwa bbażat dan il-metodu, tar-riżultati tal-prova tad-dissezzjoni u l-ekwazzjonijiet użati biex issir stima tal-perċentwal tal-laħam dgħif fil-Protokoll previst fl-Artikolu 23(4) tar-Regolament tal-Kummissjoni (KE) Nru 1249/2008 tal-10 ta’ Diċembru 2008 li jistabbilixxi regoli dettaljati dwar l-implimentazzjoni tal-iskali Komunitarji għall-klassifikazzjoni ta’ karkassi taċ-ċanga, tal-majjal, u tal-laħam tan-nagħaġ u r-rapportar tal-prezzjijiet tagħhom (3).
(4)
Eżami ta’ dik it-talba żvela li l-kundizzjonijiet għall-awtorizzazzjoni ta’ dawk il-metodi ta’ klassifikazzjoni huma ssodisfati. Dak il-metodu ta’ klassifikazzjoni għandu għaldaqstant jiġi awtorizzat fid-Danimarka.
(5)
Għaldaqstant, id-Deċiżjoni 2009/12/KE għandha tiġi emendata kif xieraq.
(6)
Il-modifiki tal-apparat jew il-metodi ta’ klassifikazzjoni ma għandhomx jiġu permessi, sakemm ma jkunux awtorizzati espliċitament bid-Deċiżjoni ta’ Implimentazzjoni tal-Kummissjoni.
(7)
Il-miżuri previsti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DIN ID-DEĊIŻJONI:
Artikolu 1
Id-Deċiżjoni 2009/12/KE għandha tiġi emendata kif ġej:
(1)
Fl-Artikolu 1 jiżdied il-punt (g) li ġej:
“(g)
L-apparat “Automatic ultrasound instrument (AutofomIII)” u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 7 tal-Anness.”
(2)
L-Anness huwa emendat skont l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lir-Renju tad-Danimarka.
Magħmul fi Brussell, it-12 ta’ Lulju 2012.

Labels: 12
18
17